Karkwist

Karkwist () is en Dörp un Oortschop in de Gemeen Beverst in’n Landkreis Cuxhoben, Neddersassen.

 Geografie 

Dicht an Karkwist flütt de Luun langs.

De Naveröörd sünd Appeln in’n Noorden, Horst un Volkmarst in’n Oosten, Ooldwist in’n Süüdoosten, Ah in’n Süden, Wellen in’n Süüdoosten, Stemmermöhlen, Taben un Beverst in’n Westen un Oosterndörp un Wolljes in’n Noordwesten.

 Historie 

Karkwist kummt 1340 as Wicstede toeerst in de Oorkunnen vör. De Naam kummt von Wik- (intüünt Platz) un -stede (Steed). Eerst later hebbt de twee Delen von’n Oort de Tosätz Kark- un Oold- kregen, üm de uteneen to hollen.

In de Franzosentied von 1810 bet 1814 hett de Oort to de Mairie Kuhs in’n Kanton Beverst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1851 to dat Gericht Beverst tohöört un denn von 1851 bet 1859 to dat Amt Beverst. 1859 is de Oort un dat ganze Kaspel Karkwist an dat Amt Bremervöör wesselt. Na 1885 weer dat in’n Kreis Bremervöör. 1932 is dat Deel von’n ne’en, grötteren Kreis Bremervöör worrn un to’n 1. März 1974 in’n Landkreis Wersermünn wesselt, de denn 1977 in’n Landkreis Cuxhoben opgahn is.

De Öörd Horst un Stemmermöhlen sünd 1929 Deel von de Gemeen Karkwist worrn. 1939 sünd dor ok noch Ooldwist un Ah mit tokamen. Dat is aver to’n 1. Oktober 1949 wedder trüggännert worrn un Ooldwist un Ah sünd wedder egenstännig worrn.Neues Archiv für Niedersachsen. Band 3, W. Dorn, 1949, Sied 871

De Öörd Karkwist, Ooldwist un Ah sünd denn an’n 1. März 1974 wedder to een Gemeen Karkwist tohoopgahn. De Gemeen Karkwist weer Maat in de Samtgemeen Beverst. De Gemenen in de Samtgemeen hebbt sik an’n 1. November 2011 to de Eenheitsgemeen Beverst tohoopdaan. Binnen disse Gemeen billt Karkwist vondaag en Oortschop mit egen Oortsvörsteiher.

In’n Eersten Weltkrieg sünd 13 Soldaten ut Karkwist fullen oder vermisst un in’n Tweten Weltkrieg 18.http://www.denkmalprojekt.org/2008/kirchwistedt_wk1u2_ns.htm

 Inwahnertall 

 Religion 

Karkwist is evangeelsch-luthersch präägt un billt mit de Johannes-de-Döper-Kark en egen Kaspel.

För de Kathoolschen is de Johannes-de-Döper-Kark in Lox tostännig, de 1965 grünnt worrn is. Vör 1965 weer de Nikolaus-Kark in Wulsdörp tostännig. De Johannes-de-Döper-Kark höört siet 1. November 2006 to de Karkengemeen Hillig Hart Jesu in Geestmünn.

De Oort hett en egen Karkhoff an de Linnenallee.

 Wapen 

Dat Wapen von Karkwist wiest op grönen Grund över en blauen Wellen-Schildfoot en swart Watermöhlenrad un dor över dree gollen Ohren.

De Schildfoot steiht för de Luun, dat Möhlenrad för Stemmermöhlen un de dree Ohren för de dree Öörd Ah, Ooldwist un Karkwist.

 Börgermeesters 

Börgermeesters:

 Tied  Börgermeester  Partei –31. Oktober 2011  Wilfried Windhorst  CDU

Oortsvörsteihers:

 Tied  Oortsvörsteiher  Partei 1. November 2011–  Wilfried Windhorst  CDU

 Gemeenraad 

 Kultur 

En Denkmaal för de Fullenen ut de twee Weltkrieg’ steiht an’n Karkhoff.

 Verenen 

Karkwist hett en egene freewillige Füürwehr. In’n Schüttensport doot de Karkwisters bi’n Schüttenvereen Stemmermöhlen un Ümgegend von 1952 mit.

 Weertschop un Infrastruktur 

Karkwist hett Filialen von de Werser-Elv-Spoorkass un de Volksbank Bremerhoben-Cuxland.

 Verkehr 

Dör Karkwist löppt de Bundsstraat 71, de in’n Noordoosten över Volkmarst, Basdaal un Barchel na Bremervöör geiht un in’n Noordwesten över Beverst un Bexhöv na Bremerhoben to. De Landsstraat 122 löppt in’n Süüdoosten över Ooldwist na Kuhs an de Bundsstraat 74 ran. In’n Noorden geiht en Straat na Appeln, in’n Süden na Ah un in’n Süüdwesten na Wellen.

De nächste Autobahn is de Autobahn 27. De Opfohrt 9 Wulsdörp liggt so 20 Kilometer in’n Noordwesten von Karkwist.

De nächste Bahnhoff is so bi teihn Kilometer wied weg in’n Westen in Stubben an de Bahnlien Bremen–Bremerhoben.

 Footnoten 

 Weblenken 

Kategorie:Oort
Kategorie:Landkreis Cuxhoben